Štatút Školského parlamentu
Článok I.
Základné ustanovenie
1. Školský parlament pôsobí v Základnej škole Sama Cambela, Školská 14, Slovenská Ľupča.
2. Funkčné obdobie Školského parlamentu je jeden rok.
3. Školský parlament je samosprávnym orgánom školy.
4. Školský parlament pri svojej činnosti rešpektuje právne predpisy, školský poriadok a tento štatút.  
Článok II.
Pôsobnosť a poslanie Školského parlamentu
1. Školský parlament reprezentuje žiakov školy a zastupuje ich záujmy vo vzťahu k riaditeľovi školy, vedúcim pedagogickým zamestnancom alebo vedúcim odborným zamestnancom a navonok.
2. Poslaním Školského parlamentu je zastupovať žiakov školy, vyjadrovať ich názory a potreby, predkladať návrhy a podnety týkajúce sa života školy a podieľať sa na vytváraní priaznivého prostredia pre výchovu, vzdelávanie a rozvoj žiakov.
Článok III.
Činnosť Školského parlamentu
1. Školský parlament sa vyjadruje ku všetkým závažným skutočnostiam, ktoré sa vzťahujú k práci školy, vyjadruje sa k návrhom a opatreniam v oblasti výchovy a vzdelávania a podáva návrhy na mimoškolské činnosti a podujatia, ktoré zároveň organizuje.
2. Školský parlament prijíma, konzultuje a iniciuje návrhy na zveľadenie priestorov školy.
3. Školský parlament sa podieľa na tvorbe a dodržiavaní školského poriadku.
4. Školský parlament volí a odvoláva zástupcov žiakov do Rady školy.
5. Školský parlament je schopný uznášať sa, ak je na jej zasadnutí prítomná nadpolovičná väčšina všetkých členov. Na jej platné uznesenie je potrebný súhlas nadpolovičnej väčšiny prítomných členov Školského parlamentu.
Článok IV.
Zloženie Školského parlamentu a spôsob voľby jej členov
1. Voľby do Školského parlamentu prebiehajú v prvý septembrový týždeň.
2. Školský parlament má 22 členov (z každého ročníka 2. stupňa dvaja žiaci).
3. Členmi Školského parlamentu sú zastupovaní všetci žiaci školy.
4. Členstvo v Školskom parlamente je dobrovoľné.
5. Členmi Školského parlamentu sa stávajú žiaci, ktorí v tajnom hlasovaní (v triede) získali najviac hlasov.
6. Členovia Školského parlamentu si spomedzi seba zvolia predsedu a podpredsedu tajným hlasovaním.
7. Z každých volieb sa robí zápisnica.
8. Predsedom Školského parlamentu sa stáva žiak, ktorý v tajnom hlasovaní získa najväčší počet hlasov.
9. Ak zaniklo členstvo žiaka odvolaním, nahradí ho žiak nasledujúci v poradí podľa počtu získaných hlasov vo voľbách.
Článok V.
Práva a povinnosti člena Školského parlamentu
1. Člen má právo:
a) voliť a byť volený,
b) navrhovať kandidátov na funkciu predsedu žiackeho parlamentu,
c) byť informovaný o všetkých skutočnostiach, ktoré sú predmetom rokovania a slobodne sa k ním vyjadrovať,
d) hlasovať ku všetkým uzneseniam žiackeho parlamentu,
e) predkladať na rokovanie žiackeho parlamentu vlastné námety, prípadne materiál,
f) zrušiť členstvo.
2. Člen Školského parlamentu je povinný sa zúčastňovať na zasadnutí. Neospravedlnená neúčasť na troch po sebe nasledujúcich zasadnutiach sa hodnotí ako nezáujem o výkon funkcie a neplnenie povinností člena žiackeho parlamentu podľa štatútu, čo je dôvodom jeho odvolania zo žiackeho parlamentu.
3. Člen Školského parlamentu je povinný zabezpečiť ochranu osobných údajov ustanovených všeobecne záväznými právnymi predpismi.
4. Z každého zasadnutia Školského parlamentu sa vyhotoví zápisnica a priloží sa k nej prezenčná listina účastníkov zasadnutia.
5. Člen Školského parlamentu je povinný spolupracovať pri plnení úloh, tlmočiť úlohy a závery zo zasadnutí všetkým žiakom v triede.
Článok VI.
Povinnosti predsedu Školského parlamentu
1. Predseda Školského parlamentu je štatutárnym orgánom, ktorý riadi činnosť Školského parlamentu a koná v jeho mene.
2. Predseda Školského parlamentu zvoláva, pripravuje a riadi zasadnutia Školského parlamentu.
3. Predseda Školského parlamentu má právo:
a)   požadovať vysvetlenie k absencii členov Školského parlamentu na zasadnutiach,
b) byť informovaný o činnosti členov Školského parlamentu poverených vykonaním zverenej  úlohy,
c)   rozdeľovať úlohy.
4. Predseda Školského parlamentu je členom Rady školy v súlade s príslušnými ustanoveniami zákona č. 321/2025 Z. z.
5. Predseda Školského parlamentu dohliada na plnenie uznesení a informuje členov Školského parlamentu. Ak predseda zo závažných dôvodov nemôže vykonávať svoje práva a povinnosti v zmysle tohto štatútu, prechádzajú tieto práva a povinnosti na podpredsedu.
Článok VII.
Hospodárenie Školského parlamentu
1. Školský parlament nemá vlastný majetok.
2. Náklady na činnosť Školského parlamentu sa po dohode s riaditeľom školy a po predchádzajúcom prerokovaní so zriaďovateľom uhrádzajú z rozpočtu školy v súlade so zákonom č. 321/2025 Z. z.
 
Článok VIII.
Zasadnutia Školského parlamentu
Školský parlament zasadá v určený deň jedenkrát mesačne, ak nie je stanovené inak.

